

**MINISTERUL FINANŢELOR МИНИСТЕРСТВО ФИНАНСОВ** **AL REPUBLICII MOLDOVA** **РЕСПУБЛИКИ МОЛДОВА**

# O R D I N

**П Р И К А З**

***„ ” 2018* or. Chişinău nr.\_\_\_\_\_**

**г. Кишинев**

***Cu privire la aprobarea Regulamentului de organizare și***

***funcționare a Consiliului controlului financiar public intern***

În vederea realizării prevederilor art.30, alin.(3) din Legea privind controlul financiar public intern nr.229 din 23 septembrie 2010 (Monitorul Oficial al Republicii Moldova, 2010, nr.231-234, art.730),

**ORDON:**

1. Se aprobă Regulamentul de organizare şi funcţionare a Consiliului controlului financiar public intern, conform anexei;

2. Se abrogă Ordinul ministrului finanțelor nr.114 din 12.10.2012 privind aprobarea Regulamentului de funcționare a Consiliului controlului financiar public intern (Monitorul Oficial 2012, nr.237-241, art.1379), cu modificările și completările ulterioare.

3. Prezentul ordin intră în vigoare la data publicării.

**MINISTRU Octavian ARMAȘU**

**Anexă**

**la Ordinul ministrului finanţelor**

**nr.\_\_\_din „\_\_\_” \_\_\_\_\_\_\_\_\_\_\_\_ 2018**

**REGULAMENT**

**de organizare și funcţionare a Consiliului controlului financiar public intern**

**I. DISPOZIŢII GENERALE**

1. Regulamentul de organizare și funcţionare a Consiliului controlului financiar public intern (în continuare, Consiliu) reglementează modul de desemnare a membrilor Consiliului, atribuţiile, drepturile şi obligaţiile Consiliului, precum şi conducerea, organizarea și secretariatul activităţii Consiliului.

2. Consiliul este instituit ca organism profesional cu rol consultativ pe lîngă Ministerul Finanţelor, pentru a acţiona în vederea susţinerii implementării eficiente a Controlului financiar public intern, inclusiv controlului intern managerial și auditului intern, în sectorul public al Republicii Moldova.

**II.** **COMPONENŢA ŞI CRITERIILE DE DESEMNARE**

**A MEMBRILOR CONSILIULUI**

3. Consiliul este constituit din unsprezece membri (inclusiv preşedintele şi vicepreşedintele Consiliului), după cum urmează:

1. un membru – Secretarul de stat, care patronează domeniul controlului financiar public intern, cu statut de președinte al Consiliului;
2. un membru – manager din mediul privat, cu experiență de implementare a guvernanţei corporative;
3. un membru – profesor universitar cu specialitate în domeniul controlului financiar public intern;
4. un membru – reprezentant al Curţii de Conturi a Republicii Moldova;
5. un membru – conducătorul subdiviziunii responsabile de politicile în domeniul controlului financiar public intern;
6. doi membri – experţi din domeniile finanţelor publice și juridic;
7. doi membri – reprezentanți ai organizațiilor neguvernamentale relevante domeniului de control financiar public intern;
8. doi membri – reprezentanți ai entităților cu autoritate de decizie pentru corelarea reformelor în derulare.

4. Pe lîngă Consiliu pot funcţiona doi observatori, fără drept de vot, invitați de către Ministerul Finanțelor în funcţie de subiectele abordate.

5. Preşedintele Consiliului este asistat în activitatea sa de către un vice-preşedinte, ales dintre membrii Consiliului, prin vot deschis cu majoritate simplă, pentru o perioadă de 3 ani. În lipsa preşedintelui, vice-președintele conduce ședințele Consiliului.

6. Membrii nominalizați nu pot fi înlocuiți în cadrul ședinței de către alte persoane.

7. Calitatea de membru al Consiliului încetează în următoarele situaţii:

1. la cerere;
2. în cazul incapacității de a exercita atribuţiile o perioadă mai mare de 6 luni;
3. în cazul unei condamnări penale aplicate în baza unei hotărâri judecătorești rămase definitivă;
4. în cazul în care membrul a părăsit entitatea în care activa la momentul nominalizării.

8. Membrul Consiliului este obligat să anunţe preşedintele Consiliului în momentul în care a încetat raportul de muncă cu entitatea care l-a nominalizat;

9. Stabilirea calităţii de membru se dispune prin ordin al ministrului finanţelor, la propunerea președintelui Consiliului.

**III.** **ATRIBUŢIILE, DREPTURILE ŞI OBLIGAŢIILE CONSILIULUI**

10. Misiunea Consiliului este de a acorda suport și consiliere Ministerului Finanţelor în coordonarea implementării și dezvoltării sistemului de control intern managerial și funcției de audit intern, în scopul gestionării fondurilor publice conform principiilor de bună guvernare.

11. Consiliul dispune de următoarele atribuţii:

1. oferă suport şi consiliere conducerii Ministerului Finanțelor în luarea deciziilor cu privire la implementarea reformelor, inclusiv controlului intern managerial și auditului intern, prin informări periodice;
2. dezbate planurile strategice de dezvoltare a controlului financiar public intern, inclusiv controlului intern managerial și auditului intern, propune îmbunătăţiri şi emite o opinie asupra direcţiilor de dezvoltare ale acestora;
3. dezbate şi emite o opinie asupra tuturor proiectelor de acte normative / metodologii / ghiduri / instrucţiuni elaborate în domeniul controlului financiar public intern;
4. dezbate şi avizează raportul anual consolidat privind controlul financiar public intern;
5. dezbate şi emite o opinie privind planul de acțiuni al subdiviziunii responsabile de politici în domeniul controlului financiar public intern, înainte de aprobarea acestuia;
6. analizează periodic situaţia privind dezvoltarea controlului financiar public intern, respectiv controlului intern managerial și auditului intern, precum şi propune măsuri de remediere şi înlăturare a obstacolelor;
7. propune iniţierea modificărilor cadrului normativ aferent controlului financiar public intern;
8. oferă suport în dezbaterile publice și promovarea proiectelor de acte normative iniţiate;
9. participă, după caz, la activitățile de mediatizare și conştientizare a conducătorilor entităților publice privind importanţa și beneficiile controlului intern managerial și auditului intern;
10. monitorizează, după caz, procesul de certificare şi dezvoltare profesională a auditorilor interni din sectorul public;
11. examinează contestaţiile depuse la Comisia de certificare profesională a auditorilor interni și propune soluții;
12. examinează cazurile de prejudiciere a independenţei activității de audit interni și obiectivității auditorilor interni;
13. întocmeşte pînă la 31 ianuarie a fiecărui an un raport anual de activitate, care se discută şi se aprobă ulterior.

12. Consiliul are dreptul de a solicita de la entităţile publice informaţii necesare exercitării atribuţiilor.

13. Consiliul are următoarele obligaţii:

1. să asigure independenţa, imparţialitatea, obiectivitatea şi transparenţa în activitate;
2. să prezinte anual spre aprobare ministrului finanţelor planul de activitate şi devizul de cheltuieli la Consiliului;
3. să prezinte ministrului finanţelor raportul anual de activitate al Consiliului.

**IV.** **ORGANIZAREA ACTIVITĂŢII CONSILIULUI**

14. Consiliul se întrunește cel puțin trimestrial, în ședințe ordinare şi extraordinare. Pentru fiecare ședință se elaborează un proces-verbal, care se semnează de către toţi participanţii şi cuprinde următoarele elemente:

1. agenda;
2. sumarul discuţiilor;
3. recomandările / deciziile / opiniile emise;
4. rezultatul votului, după caz;
5. data următoarei ședințe;
6. orice alt element relevant.

15. Preşedintele convoacă ședința Consiliului, iar aceasta este deliberativă dacă la ședință participă cel puţin 2/3 din membri. Preşedintele Consiliului, de comun cu subdiviziunea responsabilă de politici în domeniul controlului financiar public intern, stabilește agenda următoarei ședințe.

16. Membrii Consiliului pot solicita preşedintelui convocarea şedinţei Consiliului şi sînt în drept să propună subiecte pentru a fi incluse în agendă.

17. Preşedintele Consiliului are următoarele atribuţii de bază:

1. prezidează şedinţele Consiliului;
2. stabileşte agenda, locul, data şi ora desfăşurării şedinţei Consiliului, la propunerea conducătorului subdiviziunii responsabile de politici în domeniul controlului financiar public intern;
3. asigură realizarea atribuţiilor Consiliului;
4. propune ministrului finanţelor modificarea componenţei nominale a Consiliului;
5. semnează avizele, opiniile, notele emise de Consiliu;
6. semnează și prezintă anual ministrului finanţelor raportul anual de activitate al Consiliului.

18. La şedinţele Consiliului pot fi invitaţi, cu acordul preşedintelui Consiliului, şi alţi specialişti, care nu sînt membri ai Consiliului, în funcție de problemele supuse dezbaterii.

19. Materialele ședinței Consiliului se transmit, cu cel puțin 3 zile lucrătoare înainte de data şedinţei, tuturor membrilor Consiliului.

20. În realizarea atribuţiilor sale, Consiliul emite avize, opinii, note, care se aprobă cu majoritatea simplă a voturilor membrilor prezenți și se semnează de către președinte.

21. Deciziile Consiliului se adoptă cu majoritatea simplă a voturilor membrilor. Fiecare membru al Consiliului are dreptul la un vot. În caz de egalitate de voturi, votul președintelui Consiliului este decisiv.

22. Informațiile cu privire la activitatea Consiliului se plasează pe pagina web a Ministerului Finanțelor.

**V.** **ORGANIZAREA SECRETARIATULUI CONSILIULUI**

23. Secretariatul Consiliului este asigurat de către subdiviziunea responsabilă de politici în domeniul controlului financiar public intern.

24. Secretarul Consiliului are următoarele atribuţii de bază:

1. asigură suportul informaţional necesar Consiliului în derularea activităţilor;
2. elaborează proiectul agendei ședinței;
3. pregăteşte materialele aferente ședinței şi le remite membrilor Consiliului;
4. redactează avizele, opiniile, notele și procesele-verbale ale ședințelor;
5. primeşte şi prezintă preşedintelui Consiliului corespondenţa aferentă activităţii Consiliului;
6. elaborează proiectul raportului anual de activitate al Consiliului;
7. ţine evidenţa avizelor, opiniilor, notelor emise în cadrul şedinţelor și asigură arhivarea corespunzătoare a materialelor aferente activității Consiliului;
8. execută alte funcţii de secretariat pentru buna desfăşurare a şedinţelor Consiliului.

**VI.** **NOMINALIZAREA MEMBRILOR CONSILIULUI**

25. Membrii Consiliului, cu excepţia Președintelui și a conducătorului subdiviziunii responsabile de politici în domeniul controlului financiar public intern, sînt selectaţi în baza candidaturilor propuse, ca urmare a scrisorilor de solicitare adresate de către Ministerul Finanțelor.

26. Subdiviziunea responsabilă de politici în domeniul controlului financiar public intern coordonează procesul de selecţie a membrilor Consiliului, în baza Curriculum Vitae prezentate.

27. Subdiviziunea responsabilă de politici în domeniul controlului financiar public intern înaintează ministrului finanţelor propunerile de nominalizare în componența Consiliului.

28. Ministrul finanţelor emite un ordin privind componenţa nominală a Consiliului.